b'\n_START_ARTICLE_\nSotilasrikos\n_START_SECTION_\nRikostyypit\n_START_PARAGRAPH_\nSotilasrikokset jaetaan eri tyyppeihin, jotka ovat palvelusrikokset, vartiorikokset, poissaolorikokset, kuuliaisuusrikokset, esimiesrikokset, muut rikoset sek\xc3\xa4 sota-ajan rikokset.\n_START_SECTION_\nVartiorikokset\n_START_PARAGRAPH_\nVartiorikokset ovat olennaisesti palvelusrikoksia, jotka tekee vartio- tai p\xc3\xa4ivystysteht\xc3\xa4v\xc3\xa4ss\xc3\xa4 oleva sotilas. Perustyyppin\xc3\xa4 on vartiorikos, jonka alatyypit ovat liev\xc3\xa4 vartiorikos, t\xc3\xb6rke\xc3\xa4 vartiorikos ja tuottamuksellinen vartiorikos. T\xc3\xa4rkeimp\xc3\xa4n\xc3\xa4 erona palvelusrikoksiin on rangaistusasteikko, joka on kovempi: vartiorikoksessa enimm\xc3\xa4israngaistus on enint\xc3\xa4\xc3\xa4n kaksi vuotta vankeutta ja liev\xc3\xa4ss\xc3\xa4kin kuusi kuukautta. T\xc3\xb6rke\xc3\xa4ss\xc3\xa4 rikosmuodossa v\xc3\xa4himm\xc3\xa4israngaistus on nelj\xc3\xa4 kuukautta ja enimm\xc3\xa4israngaistus nelj\xc3\xa4 vuotta vankeutta._NEWLINE_My\xc3\xb6s vartiorikos on luonteeltaan blankorangaistuss\xc3\xa4\xc3\xa4nn\xc3\xb6s ja k\xc3\xa4sitt\xc3\xa4\xc3\xa4 yht\xc3\xa4 pienet rikkomukset kuin palvelusrikoskin. Periaatteessa jo perusyksik\xc3\xb6n p\xc3\xa4ivyst\xc3\xa4j\xc3\xa4, joka rikkoo tervehtimisest\xc3\xa4 annettuja m\xc3\xa4\xc3\xa4r\xc3\xa4yksi\xc3\xa4, syyllistyy liev\xc3\xa4\xc3\xa4n tai tuottamukselliseen vartiorikokseen.\n_START_SECTION_\nPoissaolorikokset\n_START_PARAGRAPH_\nPoissaolorikokset ovat luvaton poissaolo ja karkaaminen. Luvaton poissaolo k\xc3\xa4sitt\xc3\xa4\xc3\xa4 poistumisen siit\xc3\xa4 joukosta tai paikasta, jossa h\xc3\xa4nen olisi palveltava tai saapumatta j\xc3\xa4tt\xc3\xa4misen sinne. Karkaaminen on luvaton poissaolo, joka kest\xc3\xa4\xc3\xa4 yli viisi vuorokautta ja aiheuttaa tai olisi voinut aiheuttaa olennaisen keskeytyksen sotilaan koulutuksessa tai muuten olennaista haittaa palvelukselle. Luvattomasta poissaolosta tuomitaan kurinpitorangaistus tai enint\xc3\xa4\xc3\xa4n kuusi kuukautta vankeutta, karkaamisesta taas kurinpitorangaistus tai enint\xc3\xa4\xc3\xa4n vuosi vankeutta.\n_START_SECTION_\nMuut rikokset\n_START_PARAGRAPH_\nSotilaalle sopimaton k\xc3\xa4ytt\xc3\xa4ytyminen on rikos, jossa sotilas esiintyy kasarmialueella, julkisella paikalla tai julkisessa tilaisuudessa ilmeisen p\xc3\xa4ihtyneen\xc3\xa4 taikka aiheuttaa h\xc3\xa4iri\xc3\xb6t\xc3\xa4 tai pahennusta meluamalla tai muulla tavoin. Rangaistus on kurinpitorangaistus._NEWLINE_Luvaton poliittinen toiminta on rikos, johon vain sotilasvirkaan koulutettava oppilas tai sotilasvirassa tai m\xc3\xa4\xc3\xa4r\xc3\xa4aikaisessa virkasuhteessa palveleva puolustusvoimien tai Rajavartiolaitoksen virkamies voi syyllisty\xc3\xa4. Mik\xc3\xa4li t\xc3\xa4llainen yksil\xc3\xb6 liittyy j\xc3\xa4seneksi puolueeseen tai puoluepoliittista toimintaa harjoittavaan yhdistykseen tai j\xc3\xa4tt\xc3\xa4\xc3\xa4 eroamatta t\xc3\xa4llaisesta, h\xc3\xa4net on tuomittava kurinpitorangaistukseen. S\xc3\xa4\xc3\xa4nn\xc3\xb6ksen tarkoituksena on varmistaa, ett\xc3\xa4 sotilasorganisaatiot pysyv\xc3\xa4t vapaina puoluesidonnaisuuksista.\n_START_SECTION_\nKurinpitoesimiehen k\xc3\xa4site\n_START_PARAGRAPH_\nPerusyksik\xc3\xb6n p\xc3\xa4\xc3\xa4llikk\xc3\xb6 ja h\xc3\xa4nen suoranaiset esimiehens\xc3\xa4 sek\xc3\xa4 rajoitetusti perusyksik\xc3\xb6n v\xc3\xa4\xc3\xa4peli ovat kurinpitoesimiehi\xc3\xa4.\n_START_SECTION_\nEsitutkinta\n_START_PARAGRAPH_\nKurinpitoesimiehen, joka saa tiedon sotilasoikeudenk\xc3\xa4yntiasiana tutkittavasta rikoksesta, on huolehdittava esitutkinnan toimittamisesta. Yleens\xc3\xa4 esitutkinnan suorittaa yksinkertaisissa tapauksissa esitutkintakoulutuksen saanut kantahenkil\xc3\xb6kunnan j\xc3\xa4sen ja monimutkaisemmissa P\xc3\xa4\xc3\xa4esikunnan tutkintaosasto. _NEWLINE_Esitutkinnassa saadaan k\xc3\xa4ytt\xc3\xa4\xc3\xa4 useimpia tavanomaisia pakkokeinoja, muun muassa kiinniottoa, pid\xc3\xa4tt\xc3\xa4mist\xc3\xa4 ja vangitsemista sek\xc3\xa4 kotietsint\xc3\xa4\xc3\xa4. Esitutkinnan j\xc3\xa4lkeen asia siirtyy kurinpitoesimiehelle, joka sotilaslakimiehen avulla p\xc3\xa4\xc3\xa4tt\xc3\xa4\xc3\xa4, mink\xc3\xa4 tasoinen kurinpitoesimies on toimivaltainen antamaan sopivan rangaistuksen. Jos rikos on vakava, se siirtyy joukko-osaston komentajalle. T\xc3\xa4m\xc3\xa4 voi p\xc3\xa4\xc3\xa4tt\xc3\xa4\xc3\xa4, ettei h\xc3\xa4nen toimivaltansa (maksimissaan 15 p\xc3\xa4iv\xc3\xa4\xc3\xa4 poistumisrangaistusta) riit\xc3\xa4 rangaistuksen antamiseen ja siirt\xc3\xa4\xc3\xa4 asian kihlakunnansyytt\xc3\xa4j\xc3\xa4lle._NEWLINE_Jos rikos on vakava (esimerkiksi karkaaminen), on k\xc3\xa4yt\xc3\xa4nn\xc3\xb6ss\xc3\xa4 tavanomaista l\xc3\xa4hett\xc3\xa4\xc3\xa4 siihen syyllistynyt varusmies kotiin joko henkil\xc3\xb6kohtaiselle syylomalle tai l\xc3\xa4\xc3\xa4ketieteellisen vapautuksen perusteella odottamaan asian ratkeamista.\n_START_SECTION_\nSotilasoikeudenk\xc3\xa4ynti\n_START_PARAGRAPH_\nSotilasoikeudenk\xc3\xa4ynti tapahtuu rauhan aikana k\xc3\xa4r\xc3\xa4j\xc3\xa4oikeudessa, jossa on kaksi sotilasj\xc3\xa4senta ja lainoppinut puheenjohtaja. Majurien ja sit\xc3\xa4 korkeampien upseerien sotilasoikeudenk\xc3\xa4ynti tapahtuu ensimm\xc3\xa4isen\xc3\xa4 asteena hovioikeudessa Sotilasoikeudenk\xc3\xa4yntiasiaa k\xc3\xa4sittelev\xc3\xa4ss\xc3\xa4 hovioikeudessa on v\xc3\xa4hint\xc3\xa4\xc3\xa4n majurin arvoinen sotilasj\xc3\xa4sen ja korkeimmassa oikeudessa on sotilasasiaa k\xc3\xa4sitelt\xc3\xa4ess\xc3\xa4 v\xc3\xa4hint\xc3\xa4\xc3\xa4n kenraalimajurin arvoinen sotilasj\xc3\xa4sen. Syytt\xc3\xa4j\xc3\xa4n\xc3\xa4 toimii kihlakunnansyytt\xc3\xa4j\xc3\xa4. Syytt\xc3\xa4j\xc3\xa4ll\xc3\xa4 ei ole oikeutta j\xc3\xa4tt\xc3\xa4\xc3\xa4 syytt\xc3\xa4m\xc3\xa4tt\xc3\xa4 rikoksen v\xc3\xa4h\xc3\xa4isyyden vuoksi, mik\xc3\xa4li yleiset edellytykset syytteen nostamiseen ovat olemassa. Syyte nostetaan mahdollisen asianomistajan mielipiteest\xc3\xa4 huolimatta._NEWLINE_Jos yhten\xc3\xa4 asiana k\xc3\xa4sitell\xc3\xa4\xc3\xa4n sek\xc3\xa4 sotilasoikeudenk\xc3\xa4ynniss\xc3\xa4 k\xc3\xa4sitelt\xc3\xa4vi\xc3\xa4 ett\xc3\xa4 muita rikoksia tai joku syytetyist\xc3\xa4 ei ole sotilas, asia ratkaistaan tavanomaisessa siviilirikosasioita k\xc3\xa4sittelev\xc3\xa4ss\xc3\xa4 tuomioistuinkokoonpanossa. Poikkeuksen muodostavat v\xc3\xa4h\xc3\xa4iset suoraan sotilasoikeudenk\xc3\xa4yntiasiana k\xc3\xa4sitelt\xc3\xa4v\xc3\xa4\xc3\xa4n rikokseen liittyv\xc3\xa4t, yhdell\xc3\xa4 teolla tehdyt rikokset. (Esimerkiksi rattijuopumus luvattoman poistumisen yhteydess\xc3\xa4.)_NEWLINE_Sotilasoikeudenk\xc3\xa4ynti alkaa k\xc3\xa4r\xc3\xa4j\xc3\xa4oikeudessa 30 p\xc3\xa4iv\xc3\xa4n kuluessa haasteen nostamisesta. Kurinpitovalitus on kuitenkin tutkittava seitsem\xc3\xa4n p\xc3\xa4iv\xc3\xa4n kuluessa. Oikeudenk\xc3\xa4ynniss\xc3\xa4 noudatetaan tavanomaista rikosasian menettely\xc3\xa4. Syytetyn oikeudet ovat kuitenkin sik\xc3\xa4li normaalia paremmat, ett\xc3\xa4 tuomioistuimen p\xc3\xa4\xc3\xa4t\xc3\xb6kseksi tulee enemmist\xc3\xb6n kanta vain, jos se on puheenjohtajan kannattama tai syytetyn kannalta sit\xc3\xa4 lievempi._NEWLINE_Sota-aikana voidaan perustaa sotaoikeuksia puolustustilaan julistetulle alueelle sotilaiden tekemien rikosten k\xc3\xa4sittely\xc3\xa4 varten. Jos yleisten tuomioistuinten toiminta on lakannut alueella, sotaoikeudet voivat tutkia my\xc3\xb6s siviilien tekemi\xc3\xa4 rikoksia.\n_START_SECTION_\nSotilasoikeudenk\xc3\xa4yt\xc3\xb6n ongelmia ja niiden ratkaisuja\n_START_PARAGRAPH_\nSotilasoikeudenk\xc3\xa4ytt\xc3\xb6 tapahtuu tiukasti j\xc3\xa4rjest\xc3\xa4ytyneen sotilasorganisaation piiriss\xc3\xa4, mink\xc3\xa4 vuoksi sen puolueettomuuden varmistaminen on vaikeampaa kuin tavallisessa oikeudenk\xc3\xa4yt\xc3\xb6ss\xc3\xa4. Erityisen tuntuvasti ongelma tulee esille varusmiesten kohdalla, joilta usein puuttuu el\xc3\xa4m\xc3\xa4nkokemusta ja kyky\xc3\xa4 vastustaa painostusta._NEWLINE_Vuosikymmenien kuluessa sotilasrikoksista annettuja s\xc3\xa4\xc3\xa4d\xc3\xb6ksi\xc3\xa4 on muutettu sotilaiden oikeusturvan takaamiseksi. Trendin\xc3\xa4 on ollut lis\xc3\xa4t\xc3\xa4 siviiliyhteiskunnan osuutta sotilasoikeudenk\xc3\xa4yt\xc3\xb6ss\xc3\xa4. Ennen toista maailmansotaa s\xc3\xa4\xc3\xa4detty Sotav\xc3\xa4en rikoslaki, jonka rangaistukset tavanomaisista rikoksista olivat yleisen rikoslain s\xc3\xa4\xc3\xa4t\xc3\xa4mi\xc3\xa4 kovempia, kumottiin 1980-luvulla ja s\xc3\xa4\xc3\xa4nn\xc3\xb6kset sotilasrikoksista tuotiin rikoslakiin. Samalla lakkautettiin sotaoikeudet rauhan aikana ja siirrettiin k\xc3\xa4sitelt\xc3\xa4v\xc3\xa4t asiat siviilioikeuksiin. 1990-luvulla arestirangaistuksen k\xc3\xa4ytt\xc3\xb6 rajattiin tuomioistuimille ja 2000-luvulla sotilasasioiden syytt\xc3\xa4minen siirrettiin sotilaslakimiehilt\xc3\xa4 kihlakunnansyytt\xc3\xa4jille._NEWLINE_Sota-aikana on varauduttu perustamaan sotaoikeuksia, sill\xc3\xa4 laajan armeijan rikosasioiden nopea ratkaisu nousee t\xc3\xa4rke\xc3\xa4ksi yhteiskunnalliseksi eduksi. Sotaoikeuksien kokoonpanossa on kuitenkin pyritty varmistamaan tavallisen sotilaan n\xc3\xa4k\xc3\xb6kulma huomiointi m\xc3\xa4\xc3\xa4r\xc3\xa4\xc3\xa4m\xc3\xa4ll\xc3\xa4, ett\xc3\xa4 toisella sotilasj\xc3\xa4senell\xc3\xa4 on aliupseeri- tai miehist\xc3\xb6arvo toisen ollessa upseeri. Normaaliajan k\xc3\xa4r\xc3\xa4j\xc3\xa4oikeuksien sotilasj\xc3\xa4senist\xc3\xa4 toisen t\xc3\xa4ytyy vastaavasti olla aliupseeri, miehist\xc3\xb6n j\xc3\xa4sen tai opistoupseeri.'